**Juan María Castro Paz**, máis coñecido **Xan María Castro**, nado en Monelos (A Coruña) o 19 de maio de 1945 e finado o 5 de novembro de 2023, foi un empregado de banca e sindicalista galego.

Traxectoria
-----------

### Militancia na clandestinidade

Comezou a súa actividade profesional como empregado do Banco Central. Ao pouco tempo comezou a militar nas Xuventudes Comunistas e tomou contacto co sindicalismo a través das Comisións Obreiras, que naquela época eran clandestinas. En xullo de 1967, mentres estaba a facer o servizo militar en Parga, prendérono por asociación ilícita e propaganda ilegal e estivo preso e foi torturado no castelo de San Filipe e no cárcere da Coruña. Xulgárono en Madrid en xaneiro de 1970, polo Tribunal de Orde Pública.

Detido en diversas ocasións, volveu ao cárcere sen xuízo tras ser detido nas protestas polo Proceso de Burgos. Durante as súas estadías en prisión realizou dúas folgas de fame.

O seu paso a militar nas CCOO clandestinas deuse máis tarde, preto da celebración da I Asemblea de CCOO de Galicia, en Bastiagueiro (Oleiros), en 1968. Pouco despois, en 1972, foi detido e multado, e despedido do Banco Central; logo atopou traballo no sector do metal, en ITELSA, participada por Telefónica.

### Responsabilidades durante a democracia

En 1977, o Goberno de Adolfo Suárez legalizou as organizacións sindicais, entre elas Comisións Obreiras (CCOO). En 1978, tras a constitución do Sindicato Nacional de CCOO de Galicia, Xan María Castro foi elixido responsable provincial da Coruña. A partir de 1981 pasaría á dirección autonómica do sindicato, coa responsabilidade de secretario de organización.

En 2000, no VII Congreso Nacional, foi elixido secretario xeral de CCOO de Galicia. Revalidou esta responsabilidade no VIII Congreso, en 2004, entre protestas do denominado sector crítico.

En xaneiro do 2009 anunciou que non optaría a un terceiro mandato, e en marzo dese ano, no IX Congreso Nacional, foi substituído polo seu colaborador Xosé Manuel Sánchez Aguión.

Desde o ano 2013 foi presidente da Fundación 10 de Marzo, a fundación do sindicato, e colaborou con diversas entidades, como a Agrupación Cultural O Facho da Coruña. En outubro de 2023, unhas semanas antes do seu falecemento, rendéuselle unha homenaxe pública.

|  |  |  |
| --- | --- | --- |
| Predecesor:**Suso Díaz Díaz** |  **Secretario xeral de CCOO de Galicia** Xan María Castro2000-2009 | Sucesor:**Xosé Manuel Sánchez Aguión** |

Vida persoal
------------

Nos seus últimos anos viviu en Bertamiráns (Ames).

Casou coa mestra Victoria Díaz Cabanela, da que enviuvou en agosto de 2007. Tiveron dous fillos.

Véxase tamén
------------

### Ligazóns externas

* Vídeo dunha intervención de Xan María Castro, nun acto na Coruña en decembro de 2021, onde fala da represión policial do franquismo.

Notas
-----

1. ↑  "La candidatura democrática para el Senado, un acierto" (PDF). *Diario 16 / Archivo Linz de la Transición Española*. Arquivado dende o orixinal (PDF) o 02-06-2021. Consultado o 2-6-2021.
2. 1 2 3 4  P. Vilar, Mónica (2023-01-05). "Xan María Castro, ex secretario xeral de Comisións Obreiras: «Os sindicatos tamén teñen que mudar»". *La Voz de Galicia*. Consultado o 2023-11-05.
3. ↑  "Cumpleaños 19-05-2021". *El Correo Gallego*. Consultado o 2-6-2021.
4. 1 2 3  "CC.OO. galardoa a Xan María Castro, Paz Pena e Alvarez Corbacho co 'Premio 10 de Marzo'". *El Correo Gallego*. Consultado o 2-6-2021.
5. 1 2 3 4  Castro, Xan María. "2021 Decembro Texto de Xan María Castro no acto de homenaxe na Coruña a Josefa Paz e Antonio Otero". *YouTube*. Consultado o 2023-11-05.
6. ↑  "Entrevista Xan María Castro" (PDF). *Escola de Relacións Laborais da Coruña*. Consultado o 2-6-2020.
7. ↑  "Xan María Castro, reelegido secretario de CC. OO. en medio de la polémica". *La Voz de Galicia*. Consultado o 2-6-2021.
8. ↑  "Aguión se perfila como sustituto de Xan Mª Castro al frente de CCOO en Galicia". *La Opinión de A Coruña*. Consultado o 2-6-2021.
9. ↑  "Sánchez Aguión será el nuevo líder de CCOO en Galicia". *El Correo Gallego*. Consultado o 2-6-2021.
10. ↑  "Xan María Castro, novo presidente da Fundación 10 de Marzo". *CCOO*. Consultado o 2-6-2021.
11. ↑  "Xan María Castro: "Hai presións moi grandes contra a sanidade pública" antonio hernández". *El Correo Gallego*. Consultado o 2-6-2021.
12. ↑  V, R. (2023-11-05). "Muere Xan María Castro, ex-secretario xeral de CCOO en Galicia". *La Opinión de A Coruña* (en castelán). Consultado o 2023-11-05.

Véxase tamén
------------

### Outros artigos

* Comisións Obreiras de Galicia